CELEX: 52014PC0690
Language: ro
Date: 2014-11-07
Title: Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul Consiliului membrilor Consiliului Oleicol Internațional în ceea ce privește aderarea unor membri noi

|
			
		
		
		52014PC0690
		
			Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul Consiliului membrilor Consiliului Oleicol Internațional în ceea ce privește aderarea unor membri noi /* COM/2014/0690 final - 2014/0324 (NLE) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Articolul 40 din Acordul internațional
din 2005 cu privire la uleiul de măsline și măslinele de
masă (denumit în continuare „acordul”) de instituire a Consiliului Oleicol
Internațional (IOC) prevede că orice stat poate să adere la
acordul respectiv în condițiile stabilite de Consiliul membrilor
organizației menționate.  
Acordul expiră la 31 decembrie 2014
și se preconizează că decizia de prelungire a acestuia va fi
luată înainte de data menționată. Având în vedere acest lucru,
Decizia 2014/664/UE a Consiliului autorizează Comisia să solicite, în
numele Uniunii Europene, o prelungire cu un an a acordului actual și
să voteze în favoarea unei astfel de prelungiri. Membrii IOC au început,
din 2013, negocieri pentru revizuirea acordului. În acest context, Consiliul a
autorizat Comisia, la 19 noiembrie 2013, să negocieze, în numele
Uniunii Europene, un acord nou, reînnoit în mod substanțial, care să
ia în considerare evoluțiile economice, tehnice și comerciale din
sectorul măslinelor. 
În conformitate cu mandatul de negociere al
Consiliului, Uniunea a prezentat IOC o propunere de revizuire a acordului.
Această propunere include, de asemenea, prevederi referitoare la
extinderea organizației în scopul de a primi membri noi, incluzând atât
țări exportatoare, cât și țări importatoare, precum
și prevederi privind revizuirea cotelor-părți de participare
(articolul 8 din actualul acord). 
Consiliul membrilor IOC
hotărăște cu privire la posibila aderare a unor membri noi la
acord în temeiul articolului 40 intitulat „Aderare” și al
articolului 8 intitulat „Cotele-părți de participare” din acord.
Negocierile în curs de desfășurare vor permite reformularea acestor
articole, precum și redefinirea cadrului viitoarei IOC, cu obiective noi
și cu o guvernanță nouă. În aceste condiții, pentru ca
IOC să poată lua decizii cu privire la aderările la
organizație, este necesar ca mai întâi să intre în vigoare noul
acord.
2014/0324 (NLE)
Propunere de
DECIZIE A CONSILIULUI
privind poziția care urmează
să fie adoptată, în numele Uniunii Europene, în cadrul Consiliului
membrilor Consiliului Oleicol Internațional în ceea ce privește
aderarea unor membri noi
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 207 coroborat cu
articolul 218 alineatul (9),
având în vedere propunerea Comisiei Europene,
întrucât:
(1)       Decizia 2014/664/UE a
Consiliului[1]
a autorizat Comisia să solicite prelungirea cu un an a actualului Acord
internațional din 2005 cu privire la uleiul de măsline și
măslinele de masă[2]
și să voteze în favoarea unei astfel de prelungiri, întrucât acest
acord va expira la 31 decembrie 2014.
(2)       La 19 noiembrie 2013,
Consiliul a autorizat Comisia să înceapă negocieri, în numele
Uniunii, în vederea încheierii unui nou acord internațional cu privire la
uleiul de măsline și măslinele de masă. Se
preconizează că negocierile respective vor redefini obiectivele,
funcționarea și structura viitorului Consiliu Oleicol
Internațional, inclusiv normele cu impact asupra drepturilor și
obligațiilor membrilor.
(3)       Prin urmare, în acest
context, nu este oportun ca actualul Consiliu Oleicol Internațional
să decidă cu privire la cererile de aderare a unor membri noi la
organizația respectivă. Această chestiune trebuie analizată
și discutată în cadrul instituit printr-un nou acord
internațional cu privire la uleiul de măsline și măslinele
de masă,
ADOPTĂ PREZENTA DECIZIE:
Articolul 1
Poziția care urmează să fie
adoptată, în numele Uniunii Europene, în cadrul Consiliului membrilor
Consiliului Oleicol Internațional este aceea de a solicita amânarea
votului cu privire la toate cererile de aderări noi, până la intrarea
în vigoare a unui nou acord internațional cu privire la uleiul de
măsline și măslinele de masă. 
Dacă solicitarea respectivă nu este
satisfăcută, iar Consiliul membrilor Consiliului Oleicol
Internațional este invitat să ia o decizie cu privire la aderarea
unor membri noi, poziția care urmează să fie adoptată în
numele Uniunii este de a se abține de la vot.  
Articolul 2
Prezenta decizie intră în vigoare la data
adoptării.
Adoptată la Bruxelles,
                                                                       Pentru
Consiliu
                                                                       Președintele
[1]               Decizia 2014/664/UE a Consiliului din 15 septembrie
2014 privind poziția care urmează să fie adoptată, în
numele Uniunii Europene, în cadrul Consiliului membrilor Consiliului Oleicol
Internațional în ceea ce privește prelungirea aplicării
Acordului internațional din 2005 cu privire la uleiul de măsline și
măslinele de masă (JO L 275, 17.9.2014, p. 6).
[2]               JO L 302, 19.11.2005, p. 47.